聞鶯
作者：王洋
朝代：宋

paragraphs: 階前芳草一尺齊，黄鸝始向林間啼。
一聞傳聲人失喜，駑馬並立逢駃騠。
我思此鳥固妍好，人喜亦緣來不早。
若令春到便輕遷，厭聽誰憐迹如掃。
正恐貪歸有近期，三月麗景方舒遲。
園林上下弄晴晝，羡汝語默真知時。
秃鳩黑鳥有何惡，每到天陰自酬酢。
婦翁詛罵兒彈射，恨不身隨羽翰落。
戒汝一物莫嘆嗟，金衣公子春爲家。
汝無禍福咎亦淺，况異子鵩當日斜。
人間美惡有如許，且放黄鸝作嬌語。